Dårligt salg tvinger Apple til redesign af iPhone Air

Apple har trukket i håndbremsen. Den næste udgave af den slanke iPhone Air bliver forsinket med mindst et halvt år – og måske længere – efter skuffende salgstal og kritik fra forbrugerne.

Ifølge techmediet The Information har Apple valgt at skubbe lanceringen af iPhone Air 2 fra efteråret 2026 til foråret 2027. Årsagen? En større redesignproces, hvor et ekstra kamera skal give modellen et tiltrængt løft.

Den første iPhone Air blev lanceret som et lettere og billigere alternativ til iPhone Pro – men ifølge rapporterne har den ikke solgt som håbet. Mange brugere har klaget over, at den med kun ét bagkamera virkede for spartansk i forhold til prisen.

Apple skal nu forsøge at redde konceptet ved at give iPhone Air 2 et mere “premium” udtryk. Det betyder, at bagkameraet for første gang får to linser, som på de dyrere iPhone-modeller.

Mission: Gør Air interessant igen

Forsinkelsen er ikke uvæsentlig i Apple-sammenhæng. Normalt bliver iPhones opdateret på årsbasis, men Air 2 kan altså ende med at få op til 18 måneders mellemrum til sin forgænger. Og internt er ingeniørerne ifølge kilderne ikke sikre på, at de når den nye deadline i foråret 2027.

iNPUTs Torben Vognsen er en af dem, der har forelsket sig i iPhone Air, trods begrænsningerne.

Apple kommenterer som sædvanlig ikke rygter – og har aldrig officielt annonceret en lanceringsdato. Men i praksis betyder beslutningen, at iPhone Air-roadmappet bliver rykket et helt år.

At tilføje et ekstra kamera lyder banalt, men det er det ikke i Apple-verdenen. iPhone-designs bliver normalt fastlåst to år før lancering, og ændringen kræver derfor, at hele produktionsplanen skrives om.

Med andre ord: Dårligt salg har tvunget Apple til at gentænke iPhone Air fra bunden – og det kan vise sig at være en dyr, men nødvendig beslutning, hvis Air-serien skal overleve.

Apple er ikke alene med at have udfordringer med at sælge tynde mobiler. Ifølge rygterne har Samsung helt droppet at opdatere deres Galaxy S25 Edge.

LÆS OGSÅ: Vores test af iPhone Air.

Dårligt salg tvinger Apple til redesign af iPhone Air