iPhone Air slår ny negativ rekord

Har du overvejet at sælge din iPhone Air igen? Så skal du måske sætte dig ned først. En ny analyse afslører nemlig, at iPhone Air mister værdi i et tempo, der får resten af iPhone-familien til at fremstå som solide investeringer.

Og det er usædvanligt. For selv om alle iPhones falder i pris efter lancering, falder iPhone Air voldsomt hurtigt. Ifølge tal fra SellCell er iPhone Airs gensalgspris styrtdykket med op til 47,4 procent i løbet af de første ti uger på markedet. Det gør Air-modellen til den dårligste iPhone-investering siden 2022, konkluderer analysen.

Til sammenligning ligger resten af iPhone 17-serien langt mere stabilt. Efter ti uger ligger deres gennemsnitlige værdifald omkring 36–40 procent, mens iPhone 17 Pro Max 256 GB er topscoreren med et fald på “kun” **26,1 procent”.

SellCell peger på, at mens iPhone 17-modellerne flader ud i pris efter uge 10, fortsætter Air-modellen sin nedtur uden tegn på at bremse. Det kan være et advarselssignal om svag gensalgstillid.

Er iPhone Air ved at blive en parentes?

Apple har allerede været ramt af rygter om, at iPhone Air sættes på lavere produktionsniveauer – måske endda på vej mod “end of production”. Og en eventuel efterfølger ser efter sigende ikke ud til at lande før 2027.

Det er selvfølgelig for tidligt at dømme Air-modellen som en decideret fiasko, men tallene giver et tydeligt billede: iPhone Air performer markant dårligere end sine søskende – både i butikkerne og på brugtmarkedet.

Hvis du allerede har købt en iPhone Air, skal du være forberedt på et lavere gensalg – i hvert fald for nu. Overvejer du at købe en brugt, kan det omvendt være et rigtigt godt tidspunkt, fordi priserne falder så hurtigt.

Men er du typen, der plejer at opgradere hvert år og sælge den gamle? Så er Air-modellen måske den iPhone, du helst skal gå uden om.

iPhone Air slår ny negativ rekord